Għaddiet ġimgħa minn meta wasalna lura Malta u dak li taħseb li tkun għaddejt minnu fix-xahar li għamilt l-Etjopja tibda tirrealizza ftit aktar x'kien, fejn kont u x'esperjenza għamilt. Wara ġimgħa xorta nħoss li għadu m'għaddiex biżżejjed żmien biex nifhem eżatt l-esperjenza f'dak kollu li tista toffri. Iżda bdejt nirrealizza xi affarijiet u naħseb li kelli bżonn li nkun lura hawn Malta biex nibda nirrealizzahom. Ħaġa li żgur fhimt, anke meta kont l-Etjopja stess, kienet kemm ma konna fhimna xejn fuq l-Etjopja u n-nies tagħha. Tant hija kumplessa, kemm bħala pajjiż kif ukoll is-sitwazzjoni li hemm li f'xahar tkun bdejt tifhem farka biss minna...jew aħjar minn hekk tkun għadek bdejt tifhem kemm għadek ma fhimt xejn. Ħaġa oħra li nista' ngħid minn issa hija li aktar minn qatt qabel napprezza l-kumdità u x-xorti li għandna f'pajjiżna. Għalkemm mhux kollox ward u zahar iżda żgur li l-pajjiż tagħna joffri livell ta' ħajja eċċezzjonali. Kif kont wegħdt qabel, kull tant żmien ħa nibda ntella' ġranet mill-esperjenzi tagħna li ktibt meta kont l-Etjopja, f'dan il-blogg. Ħa nikteb l-emozzjonijiet li ħassejna dakinhar li konna qed ngħaddu minnhom iżda ukoll ħa nikteb kif qed inħares lejhom illum li nista' nixtarrhom bil-kwiet. Dan ħa nagħmlu bl-għan li tibqa' tifkira ta' dak li għaddejna minnu, biex dawk kollha li urew interess fl-esperjenza tagħna jkunu jafu kif kienet u kif ukoll biex ngħin lili nnifsi nifhem aktar din l-esperjenza. Nittama li sa ma nasal sal-aħħar ġurnata tal-esperjenza jkolli idea aktar ċara ta' x'fissret din l-esperjenza. Il-Ħadd 8 t'Awwissu 2010 - Tluq minn Malta Il-ġurnata tant mistennija kienet waslet. Il-jum li naqbdu l-ajruplan biex nibdew l-esperjenza tagħna fl-Etjopja kien magħna. L-aħħar ġimgħa kienet waħda t'eċitament għalija u ta' ħafna ħsibijiet. Jekk matul is-sena qatt ma kelli dubju minn dak li kont ħa nagħmel, f'din l-aħħar ġimgħa kull dubju li jeżisti beda jiġi f'moħħi. Kelli dubju fuq jekk ħadtx il-ħwejjeġ adattati għal din l-esperjenza, kif ħa nippakja l-mediċina u nqiegħed kollox fil-bagalja, jekk hux ħa jkollna problemi biex ngħadduhom mill-ajruport t'Addis, kif ħa nissaporti fil-vjaġġ twil li għandna, il-mard li ħa nkun qed niffaċja, l-grupp li ħa nkun miegħu, n-nies kif ħa jilqgħuna u mitt ħaġa oħra. F'moħħi ġiet stampa tar-rivista li kienu jqassmulna fl-iskola primarja. Din ir-rivista, bil- tagħha, bil-karti li tuża u b'dak kollu li kienet magħmula kienet tfakkrek fil-faqar. U l-istampi li kien ikolla fuq l-Afrika, kollha kienu jkunu ta' nixfa kbira, tfal għarwenin b'żaqqhom minfuħa, wiċċhom miksi dubbien ħdejn djar magħmula mill-pjanċi. Ma stajtx ma nsaqsiex jekk din l-istampa li baqgħet ittimbrata f'moħħi hijiex ir-realtà li ħa nkun qed nara u x'irrid nagħmel jiena f'din is-sitwazzjoni. Iżda wara li ltqajt ma' membri oħra tal-grupp u ndunajt li kollha għaddejjin mill-istess emozzjonijiet ikkalmajt xi daqsxejn...sakemm ma wasal il-Ħadd filgħodu għaliex reġa' beda l-eċitament. Kelli seba' mitt sena biex inkun l-ajruport u ngħaddi l-bagalja miċ- . Fis-2.30pm kont qiegħed l-ajruport u hemm sibna ħafna minn sħabna li ġew biex isellmulna. Ħadt ħafna gost x'ħin rajthom u apprezzajt ħafna dan il-ġest li qagħdu jiġu l-ajruport. Iċ- sar mingħajr problemi u fil-4.45pm tlaqna minn Malta permezz tal- Kellna titjira tajba u malli nżilna fl-ajruport tal-Eġittu mal-ewwel ħassejt li m'għadniex f'ambjent Ewropej. Bid-deżert li jdawwar l-ajruport tal-Kajr u l-ħwejjeġ li kienu lebsin ħafna minn nies li kienu qed jużaw l-ajruport ma stajtx ma tindunax li qiegħed f'kultura differenti. Fl-ajruport inzertajna ukoll grupp ta' Musulmani lebsin ilbiex twil abjad li naħseb li kienu sejrin Mekka għar-Ramadan. Għalkemm f'Malta nsibu nies b'din il-kultura, kienet l-ewwel darba għalija li kont f'pajjiż fejn din hija l-kultura ewlenija. Fil-11pm, għajjenin u bi ngħas qbadna ajruplan Egypt Air għal Addis Ababa. Din probabilment kienet ħa tkun l-aħħar darba li stajt nagħmel kuntatt bil-mowbajl ma' Malta għax kif qalulna qabel ir- fl-Etjopja hija problema. Din kienet it-tieni parti tal-vjaġġ minn 3 għax wara l-vjaġġ minn Malta għall-Kajr u mill-Kajr għall-Addis Ababa kien jonqosna madwar 12-il siegħa vjaġġ bil-vann minn Addis għal Baħir Dar. Fil-vjaġġ mill-Kajr għall-Addis kien hemm xi ftit ta' turbolenzi u anke nqbadna f'maltemapata bis-sajjetti u ħafna minna batew b'widnejjhom u jien affetwatni ukoll il-fatt li kelli xi ftit ta' Sinus. Madwar 4 siegħat wara kellna nkunu f'Addis.
LURA MALTA - L-1 parti tar-rakkont